Uputa o lijeku: Informacije za bolesnika Phemiton 200 mg tablete metilfenobarbital

**Što je Phemiton i za što se koristi?**

Phemiton sadrži djelatnu tvar metilfenobarbital te pripada skupini lijekova koji se nazivaju barbiturati. Barbiturati spadaju u skupinu lijekova koji se nazivaju antiepileptici (lijekovi koji se koriste u liječenju epilepsije). Phemiton se koristi u liječenju epileptičkih napadaja: toničko-kloničkih napadaja (tzv. grand mal) i apsans napadaja (tzv. petit mal).

**Što morate znati prije nego počnete uzimati Phemiton?**

Nemojte uzimati Phemiton:

- ako ste alergični na metilfenobarbital, druge barbiturate ili neki drugi sastojak ovog lijeka (naveden u dijelu 6.)

- ako imate porfiriju (poremećaj sinteze hemoglobina)

- ako imate znatno narušenu funkciju jetre ili bubrega

- u stanjima senilnosti, alkoholiziranosti i pri drugim zlouporabama lijekova ili s poviješću takve zlouporabe

- u hiperaktivne djece.

Kao i svi lijekovi, ovaj lijek može uzrokovati nuspojave iako se one neće pojaviti kod svakoga. Najčešće zabilježene nuspojave su omaglica, pospanost i depresija središnjeg živčanog sustava. Pri visokim dozama mogu se javiti nistagmus (nevoljni pokreti očiju), ataksija (smetnje ravnoteže) i prestanak disanja. Mogu se javiti mialgija (bol u mišićima), neuralgija (vrlo jaka bol u području nekog živca) i artralgija (bol u zglobovima. Ponekad se mogu javiti promjene raspoloženja u smislu depresije i poremećaj cirkulacije sa smanjenjem krvnoga tlaka, usporenjem rada srca i gubitkom svijesti. Teže reakcije preosjetljivosti poput angioedema (lokaliziranog otoka, najčešće u području lica), eksfolijativnog dermatitisa (upala i ljuštenje kože), Stevens-Johnson sindroma (teški, potencijalno po život opasni osip kože s ranama na sluznici probavnog sustava i spolnih organa) i toksične epidermalne nekrolize (potencijalno po život opasno ljuštenje velikih dijelova kože) su vrlo rijetke.